แบงก์ชาติเตือนเอกชนรับมือค่าบาทผันผวน
โพสต์ทูเดย์-ธปท.เตือนภาคเอกชนประกันความเสี่ยงอัตราแลกเปลี่ยนรับมือผันผวน ประกาศพร้อมขึ้นดอกเบี้ยหากเงินเฟ้อเร่งตัวเร็ว
4 ม.ค. 2553

โพสต์ทูเดย์-ธปท.เตือนภาคเอกชนประกันความเสี่ยงอัตราแลกเปลี่ยนรับมือผันผวน ประกาศพร้อมขึ้นดอกเบี้ยหากเงินเฟ้อเร่งตัวเร็ว
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า ค่าเงินบาทในปี 2553 จะมีความผันผวนมากขึ้น เนื่องจากมีเงินไหลเข้าในเอเชียเพิ่มขึ้น หลังสภาพคล่องของประเทศต่าง ๆ เริ่มกลับมาเป็นปกติ ประกอบกับความเชื่อมั่นเศรษฐกิจในเอเชียสูงกว่าภูมิภาคอื่น แต่ความมั่นใจต่อภาวะเศรษฐกิจยังไม่มั่นคงขึ้นอยู่กับข่าวดีและข่าวร้ายที่จะเข้ามากระทบ รวมถึงปัจจัยภายในประเทศจึงต้องระวังความเสี่ยง ซึ่ง ธปท.จะดูแลการเคลื่อนไหวของค่าเงินบาทไม่ให้ผันผวน แต่ไม่จำเป็นต้องมีมาตรการใหม่เข้ามาดูแลเพิ่มเติม ขณะเดียวกันภาคเอกชนต้องมีเครื่องมือในการดูแลความเสี่ยงจากอัตราแลกเปลี่ยนด้วย
สำหรับการขาดทุนจากการเข้าไปแทรกแซงค่าเงินบาทของ ธปท.ที่ปรากฏในงบการเงินของ ธปท.เป็นการขาดทุนจากการตีราคา เพราะหน่วยแสดงบัญชีเป็นเงินสกุลบาท ขณะที่สินทรัพย์ต่างประเทศเป็นดอลลาร์สหรัฐ ดังนั้น เมื่อตีราคาในรูปเงินบาทจึงมีการขาดทุน แต่ ธปท.ไม่ได้นำประเด็นการขาดทุนดังกล่าวมาเป็นหลักในการดำเนินนโยบายการเงิน ซึ่งการทำนโยบายการเงินขึ้นอยู่กับเศรษฐกิจเป็นหลัก
ส่วนภาวะเงินเฟ้อในไตรมาส 1/53 และไตรมาส 2/53 คาดว่าจะสูงกว่าในเดือน ธ.ค.ที่อยู่ระดับร้อยละ 3.5 โดยมีปัจจัยสำคัญ คือ ราคาน้ำมัน และผลจาก 5 มาตรการลดค่าครองชีพของประชาชนจะสิ้นสุดในสิ้นเดือน มี.ค.53 หากเงินเฟ้อเร่งตัวเร็วมากและเศรษฐกิจฟื้นตัวเร็ว ธปท.จะปรับขึ้นดอกเบี้ยเร็วเช่นกัน แต่ถ้าหากเงินเฟ้อค่อย ๆ ขยับขึ้น ธปท.ทยอยขึ้นดอกเบี้ย โดยจะดูข้อมูลล่าสุด เพราะไม่สามารถคาดการณ์เงินเฟ้อล่วงหน้าได้